На основу члана 92. и члана 97. став 4. Закона о планирању и изградњи („Службени гласник РС'', бр. 72/2009, 81/2009-исправка, 64/2010 - одлука УС, 24/2011, 121/2012, 42/2013 – одлука УС, 50/2013- одлука УС, 98/2013 – одлука УС ,132/2014…9/2020) и члана 40. Статута општине Чајетина, („Службени лист општине Чајетина“ бр.2/2019 ) Скупштина општине Чајетина на седници одржаној 28. децембра 2020. године, донела је

 **ОДЛУКУ О**

**УРЕЂИВАЊУ ГРАЂЕВИНСКОГ ЗЕМЉИШТА СРЕДСТВИМА ИНВЕСТИТОРА „BALKAN G.S. CHANCE“ ДОО БЕОГРАД**

**Члан 1.**

Овом одлуком о уређивању грађевинског земљишта предвиђа се извођење радова на изградњи и реконструкцији одређених улица, путева, површина јавне намене и објеката у центру насељеног места Златибор, која би се финансирала средствима инвеститора Привредног друштва „Balkan G.S. Chance“ д.о.о. из Београда, ул. Марка Орешковића 50, мат.бр. 20888873, ПИБ : 107877607, и то за следеће радове:

* радови на изградњи пословног објекта на почетној станици гондоле на кат. парцели бр. 4576/4 КО Чајетина (геодетски, земљани радови, бетонски и армиранобетонски, армирачки, зидарски, тесарски и покривачки, изолатерски, столарски, браварски, лимарски, фасадерски, керамички, подополагачки и каменорезачки, молерско-фарбарски, гипсарски и разни радови, израда елабората о слегању темеља, стубова гондоле, укупне предрачунске вредности 299.981.325,65 динара;
* радови на реконструкцији улице Николе Алтомановића на Златибору, предрачунске вредности 26.714.622,84 динара ;
* радови на санацији језера у центру Златибора предрачунске вредности 47.654.518,63 динара;
* радови на реконструкцији површина јавне намене у центру Златибора 24. 562.572,82 динара;
* изградња саобраћајнице од почетка стамбеног комплекса „Калман“ на Обудовици ка хотелу „Торник“, предрачунске вредности 133.505.839,00 динара;
* изградња саобраћајнице од почетка стамбеног комплекса „Калман“ на Обудовици до колибе „Код Милунке“, предрачунске вредности 12.739.613,46 динара;
* изградња зацевљеног дела корита реке Обудовице-фаза 2, предрачунска вредност радова 96.298.284,34 динара;
* израда пројектно-техничке документације за изградњу саобраћајница од почетка стамбеног комплекса „Калман“ на Обудовици ка хотелу „Торник“ и ка колиби „Код Милунке“, у износу од 520.000,00 динара + ПДВ;
* радови на реконструкцији бине на Краљевом тргу на Златибору, предрачунске вредности 17.932.781,40 динара;
* радови на постављању ограде око језера у центру Златибора, предрачунске вредности 7.760.187,6 динара.

**Члан 2.**

 Предрачунска вредност радова наведених у члану 1. Одлуке утврђена је на основу достављених и оверених предмера и предрачуна и од стране вештака грађевинске струке извршене контроле цена за предметне радове, у износу без припадајућег ПДВ-а.

**Члан 3.**

Инвеститор „Balkan G.S. Chance“ д.о.о. из Београда планира изградњу нових објеката на Златибору за које ће бити извршен обрачун доприноса за уређивање грађевинског земљишта, након чега ће бити прецизиран тачан износ међусобних потраживања по основу ове одлуке.

Умањење доприноса за вредност изведених радова по овој одлуци се може извршити од доприноса за изградњу будућих објеката овог инвеститора или од доприноса другог инвеститора коме „Balkan G.S. Chance“ д.о.о. из Београда уступи своје потраживање које има према Општини Чајетина, а све у смислу Одлуке Скупштине општине број 02-72/2020-01 од 27. августа 2020.године.

 **Члан 4.**

Инвеститор ће извести радове предвиђене чланом 1. Одлуке и након потврде надлежног надзорног органа извршиће се коначни обрачун који ће бити умањен од утврђеног доприноса за уређивање грађевинског земљишта на начин како је то у претходном члану наведено.

**Члан 5.**

 Овлашћује се Општинска управа да закључи уговор са финансијером у смислу члана 92. Закона о планирању и изградњи, којим ће се регулисати међусобна права и обавезе уговорних страна поводом ове одлуке.

**Члан 6.**

 Ова одлука ступа на снагу даном доношења а биће објављена у ''Службеном листу општине Чајетина''.

**СКУПШТИНА ОПШТИНЕ ЧАЈЕТИНА**

**Број: 02-133/2020-01 од 28. децембра 2020. године**

**ПРЕДСЕДНИК**

 **Скупштине општине,**

*Арсен Ђурић*